Reeksmoordenaar los in Pretoria wat op haweloses teer – Lyk van 5de hawelose man in Pretoria gekry – Transvaal.org
By de Koker June 20, 2019
Afrikaans, Afrikaanse, Afrikaanse Nuus, crime, Gauteng, geweld, Misdaad, news, Nuus, oorlede, Pretoria, SA-nuus, violence	0 Comments
Die polisie het Woensdag die lyk van 'n vyfde hawelose slagoffer in Pretoria gekry nadat vier hawelose mans reeds die afgelope paar weke vermoor is.
Brig. Mathapelo Peters, polisiewoordvoerder, sê hulle het 'n taakspan op die been gebring om die moorde te ondersoek nadat die vyfde lyk sowat 400 m van die Unisa-kampus in Muckleneuk gevind is.
"Die polisie kan bevestig dat minstens vyf lyke tot dusver gekry is. Die lyke is oor die bestek van twee tot drie weke gevind, in verskillende dele van Muckleneuk in die Pretoriase middestad."
Peters sê die ondersoek is steeds aan die gang, maar die polisie kan reeds bevestig dat die vermoordes almal middeljarige, hawelose mans is, wat in die nag vermoor is.
Sy sê lt.genl. Elias Mawela, Gauteng se polisiehoof, het 'n taakspan op die been gebring om die moorde te prioritiseer sodat hulle kan seker maak die skuldiges word so gou moontlik gevang.
'n Bebloede kombers en blou handskoen lê in die Magnoliadalpark waar die lyke van twee mans vroeër gevind is. Foto: Felix Dlangamandla
Die polisie het ook 'n beroep op private veiligheidsmaatskappye en lede van die publiek gedoen om te help om die skuldiges vas te trek.
Mawela sê hulle wil nie paniek onder die mense in Muckleneuk saai nie, maar hulle wil hê mense moet versigtig wees en hul oë oophou.
Dinsdagoggend het die Tshwane-metropolisie op die lyk van 'n vierde man op die hoek van Justice Mahomed- en Troyestraat in Sunnyside gekry.
Die lyk van die eerste man is op 25 Mei by die Mearspark-treinstasie in Sunnyside gekry. Nadat die lyke van die tweede en derde slagoffer op 8 en 9 Junie in Magnolia Dell, naby die treinstasie, gekry is, het die vraag ontstaan of 'n reeksmoordenaar in Pretoria hawelose mans vermoor.
Volgens kapt. Daniel Mavimbela, polisiewoordvoerder, volg ondersoekbeamptes alle moontlike leidrade op om die moordenaar(s) vas te trek.
"Ek kan nie in die stadium sê dat dit die werk van 'n reeksmoordenaar is nie, maar die moontlikheid daarvan word wel ondersoek," sê Mavimbela.
"Dinsdag se slagoffer is tussen 06:00 en 07:00 gevind. Die man het 'n besering aan die agterkant van sy kop gehad en 'n moorddossier is geopen. Die nadoodse ondersoek sal verder lig werp op wat tot die man se dood gelei het."
Die identiteit van al die slagoffers moet nog deur die polisie vasgestel word.
Wayne Renkin, projekkoördineerder van die Tshwane Leadership Foundation (TLF) wat met hawelose mense in Pretoria werk, sê dat die jongste moorde op hawelose mans onrusbarend is.
"Haweloses in die stad is ongelooflik kwesbaar, veral mans en seuns wat nie soos die vroue toegang tot veilige huisvesting het nie. Nie net is hulle uitgelewer aan die natuur nie, maar ook aan menslike elemente. Ek dink dit is hoog tyd dat die regering ingryp en leë geboue tydelik vir haweloses oopstel.
"Solly Msimanga, vorige burgemeester van Tshwane, het belowe om na so 'n moontlikheid te kyk, maar daar het dadels van gekom," sê Renkin.
Volgens hom is daar ongeveer 6 244 hawelose mense in Pretoria.
"Dit is gegrond op inligting van 2011 se sensus, maar ons dink dit is veel meer."
Renkin wil hê die regering moet by die situasie ingryp.
"Alles lyk altyd op vergaderings mooi op papier, maar as die bereidwilligheid in die praktyk ontbreek, lei dit uiteindelik tot frustrasie, veral onder organisasies soos die TLF wat daagliks met talle haweloses werk en weet hoe groot die nood is. Hawelose mans in Pretoria word voor die voet deur iemand afgemaai. Die vraag is nou wat ons as 'n gemeenskap daaromtrent gaan doen."
Afrikaner Afrikaners berig gauteng haweloses lyke middestad misdaad Muckleneuk ondersoek Pretoria reeksmoordenaar slafoffers South Africa
Slagting op SA plase duur voort: Gru plaasaanval: Verkragting, gewelddadige aanranding, ontvoering, roof, Glendale
Kyk | Die SAPD van die Piesang Republiek is 'n sirkus – top offisiere kan nie marsjeer
Belastingbetalers hoes ongeveer R76 miljoen vir begrafnis onkostes van ANC-veterane
De Lille onthul dat meer as 3 000 werknemers in die Openbare Werke sake met die departement doen en 300 van die werknemers het hul eie ondernemings